《谢王敦玉惠双兔》
宋代·李处权

惟兹衣褐徒，功用莫与大。
驰骋文字间，下上无不载。
卓哉昌黎公，毫端跨百代。
传纪何新奇，不泯良有赖。
先生胸次广，万窍号一噫。
学成身益穷，动辄与时背。
兴怜不肖子，磨砻去瑕颣。
辛勤三十年，所得才稊稗。
遗我虽八蹄，高义意有在。
想当避鹘拳，冈垄如历块。
束缚谅何施，拙情甘自退。
笔砚行且焚，重垂儿子戒。
方当事口腹，坐与巨觥对。
闭门拥红炉，大爵资一快。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。